1.  ปัจจัยความเสี่ยง

ความเสี่ยงที่ระบุไว้ในข้อนี้มิได้เป็นปัจจัยความเสี่ยงทั้งหมดที่มีอยู่
แต่เป็นปัจจัยความเสี่ยงที่บริษัทเห็นว่าอาจจะมีผลกระทบต่อการดำเนิน

งานของบริษัทในอนาคต โดยปัจจัยความเสี่ยงของบริษัทสามารถจำแนกได้ดังนี้

1.  ความเสี่ยงจากการเปลี่ยนแปลงเทคโนโลยีและการพัฒนาผลิตภัณฑ์

บริษัทฯ เป็นผู้จัดจำหน่ายอุปกรณ์คอมพิวเตอร์และเทคโนโลยีสารสนเทศ
ซึ่งสินค้าดังกล่าวมีการพัฒนาเทคโนโลยีและผลิตภัณฑ์ใหม่ๆ อย่างรวดเร็ว ทำให้บริษัทฯ
ต้องมีการติดตามการเปลี่ยนแปลงดังกล่าวอย่างใกล้ชิดและต่อเนื่อง
เพื่อศึกษาแนวโน้มของผลิตภัณฑ์ที่อยู่ในความต้องการของตลาด
รวมทั้งการควบคุมสินค้าคงคลังและการจัดซื้ออย่างเหมาะสม
เนื่องจากสินค้าคงคลังจะมีการล้าสมัยอย่างรวดเร็วตามการเปลี่ยนแปลงของเทคโนโลยี อย่างไรก็ดี
ทางบริษัทฯ ได้รับการแลกเปลี่ยนข้อมูลและการถ่ายทอดเทคโนโลยีจากผู้ถือหุ้นใหญ่ คือ กลุ่มซินเน็ค
ประเทศไต้หวัน
ที่ประสบความสำเร็จอย่างสูงในธุรกิจจัดจำหน่ายอุปกรณ์คอมพิวเตอร์และเทคโนโลยีสารสนเทศ
และมีความเชี่ยวชาญในการประเมินแนวโน้มความต้องการของตลาด
รวมทั้งมีระบบบริหารสินค้าคงคลังที่ทันสมัยโดยการใช้ระบบคอมพิวเตอร์เพื่อช่วยในการบริหาร
รวมถึงกลุ่มผู้บริหารชาวไทยที่มีประสบการณ์ยาวนานในธุรกิจนี้ ทำให้บริษัทฯ
สามารถรับมือกับการเปลี่ยนแปลงของเทคโนโลยีได้อย่างมีประสิทธิภาพ

นอกจากนั้น บริษัทฯ เป็นผู้จัดจำหน่ายคอมพิวเตอร์และอุปกรณ์รายใหญ่ในประเทศไทย ทำให้บริษัทฯ
ได้รับเงื่อนไขในการได้รับส่วนลดพิเศษเมื่อมีการสั่งซื้อสินค้าจำนวนมาก นอกจากนี้ บริษัทฯ
ยังได้รับเงื่อนไขการเปลี่ยนคืนสินค้ารุ่นที่ล้าสมัยเพื่อแลกกับสินค้ารุ่นใหม่ (Product rotation)
และการชดเชยส่วนต่างในกรณีที่สินค้ามีการลดราคา (Price protection)
จากตัวแทนจำหน่ายและผู้ผลิตรายใหญ่หลายราย
ซึ่งจะสามารถลดปัญหาการล้าสมัยของสินค้าคงคลังลงได้ ทั้งนี้ บริษัทฯ
มีนโยบายในการตั้งค่าเผื่อมูลค่าสินค้าลดลง สำหรับสินค้าที่เสื่อมคุณภาพ ล้าสมัย และเคลื่อนไหวช้า
อีกด้วย

2.  ความเสี่ยงจากลูกหนี้การค้า

ในปัจจุบัน บริษัทฯ มียอดขายสินเชื่อประมาณร้อยละ 95 ของยอดขายรวม ดังนั้น
การควบคุมคุณภาพของลูกหนี้การค้าจึงเป็นปัจจัยสำคัญในการดำเนินงานของบริษัทฯ
เนื่องจากหากลูกหนี้การค้าของบริษัทฯ กลายเป็นหนี้สูญ อาจส่งผลต่อสภาพคล่องของบริษัทฯ
ทางด้านเงินทุนหมุนเวียน หรือผลการดำเนินงานของบริษัทฯ ได้ อย่างไรก็ตาม บริษัทฯ
มีนโยบายให้ลูกค้ารายใหม่จะต้องซื้อสินค้าเป็นเงินสดก่อนที่จะมีการให้วงเงินสินเชื่อ
โดยมีการวิเคราะห์สถานะทางการเงินของลูกค้า
จากสภาพคล่องและความมั่นคงทางการเงินของลูกค้าที่รัดกุมก่อนการอนุมัติให้วงเงินสินเชื่อกับลูกค้าในครั้งแรก
และบริษัทฯ มีการติดตามสถานการณ์ชำระเงินของลูกค้าอย่างใกล้ชิด
หากลูกค้ามีปัญหาการชำระเงินจะมีการทบทวนวงเงินเครดิต เพื่อป้องกันความเสี่ยงทันที

นอกจากนั้น บริษัทฯ
ได้ดำเนินการซื้อประกันเพื่อคุ้มครองความเสียหายอันเกิดจากการจำหน่ายสินค้าเฉพาะตราสินค้าให้แก่ลูกหนี้การค้าบางรายตั้งแต่ปี
2546 โดยเป็นการติดต่อผ่านผู้ผลิต ต่อมาในปี 2550 บริษัทฯ ได้ติดต่อบริษัทประกันโดยตรง
เพื่อดำเนินการซื้อประกันเพื่อคุ้มครองความเสียหายอันเกิดจากการจำหน่ายสินค้าให้แก่ลูกหนี้การค้าที่มีความเสี่ยงในการชำระเงินเกือบทั้งหมด
ทั้งนี้ บริษัทฯ จะไม่ซื้อประกันสำหรับลูกค้าที่มีประวัติทางการเงินและสถานะทางการเงินดี
โดยเงื่อนไขในการจ่ายเงินคืนนั้น บริษัทประกันจะจ่ายเงินคืนให้ร้อยละ 80-90
ของความเสียหายจากลูกหนี้การค้าที่อยู่ในเงื่อนไขการรับประกัน

3.  ความเสี่ยงด้านอัตราแลกเปลี่ยนเงินตราต่างประเทศ

บริษัทฯ มีการนำเข้าสินค้าจากต่างประเทศ
ซึ่งการเสนอราคาและชำระเงินจะใช้เงินตราสกุลเหรียญสหรัฐเป็นหลัก
ในขณะที่สินค้าทั้งหมดจะจำหน่ายภายในประเทศ โดยบริษัทฯ
มีการสั่งซื้อสินค้าจากต่างประเทศคิดเป็นร้อยละ 50-60 ของยอดสั่งซื้อสินค้ารวมทั้งหมดของบริษัทฯ
อย่างไรก็ตาม บริษัทฯ มีนโยบายป้องกันความเสี่ยงด้านอัตราแลกเปลี่ยนเงินตราต่างประเทศ
โดยการทำสัญญาซื้อขายเงินตราต่างประเทศล่วงหน้า

(Forward Contract) ซึ่งโดยปกติบริษัทฯ
จะทำการป้องกันความเสี่ยงจากอัตราแลกเปลี่ยนประมาณร้อยละ 70 – 80
ของมูลค่าการสั่งซื้อสินค้า อย่างไรก็ตามบริษัทฯ ไม่มีนโยบายเก็งกำไรจากอัตราแลกเปลี่ยน

4.  ความเสี่ยงจากเงินทุนหมุนเวียน

บริษัทฯ มียอดขายเพิ่มขึ้นในทุกๆ ปี ทำให้บริษัทฯ ต้องมีการใช้เงินทุนหมุนเวียนที่เพิ่มขึ้น
เพื่อใช้ในการบริหารลูกหนี้การค้าและสินค้าคงคลังที่เพิ่มขึ้นตามยอดขาย ซึ่งบริษัทฯ
มีการจัดหาเงินทุนหมุนเวียนดังกล่าวจากการใช้เงินกู้ระยะสั้นจากสถาบันการเงินมาเพื่อเสริมสภาพคล่อง

บริษัทฯ ได้นำระบบการบริหารคลังสินค้า ASRS (Automatic Storage and Retrieval
System) ซึ่งสามารถช่วยลดระยะเวลาการจัดเก็บสินค้า การจัดอายุของสินค้า
การบริหารพื้นที่ในการจัดเก็บสินค้า ตลอดจนมีความแม่นยำในการตรวจนับสินค้าคงคลัง
มาใช้ร่วมกับระบบการจัดการ Global System ในปี 2550
ทำให้การคำนวณปริมาณสินค้าขั้นต่ำถูกต้องยิ่งขึ้น นอกจากนั้น บริษัทฯ
ได้ปรับปรุงระบบการให้วงเงินสินเชื่อแก่ลูกค้าให้เข้มงวด
และมีการทบทวนวงเงินของลูกค้าตลอดเวลา
ทำให้ระยะเวลาการเก็บหนี้เฉลี่ยจากลูกค้าลดลงอย่างต่อเนื่อง

ในปัจจุบัน บริษัทฯ มีวงเงินกู้จากธนาคารพาณิชย์หลายแห่งซึ่งเพียงพอต่อการดำเนินธุรกิจของบริษัทฯ
ทำให้บริษัทฯ ไม่มีปัญหาสภาพคล่อง อนึ่ง หากยอดขายของบริษัทฯ เพิ่มขึ้นมากอย่างมีนัยสำคัญ
บริษัทฯ อาจต้องหาแหล่งเงินทุนเพิ่มเติม อย่างไรก็ตาม บริษัทฯ
ได้ติดต่อและมีความสัมพันธ์ที่ดีกับธนาคารพาณิชย์หลายแห่ง ซึ่งทำให้บริษัทฯ
มีโอกาสในการต่อรองและทบทวนวงเงินกู้ยืมและอัตราดอกเบี้ย
เพื่อให้ได้ต้นทุนทางการเงินที่เหมาะสมตลอดเวลา
รวมถึงเงินทุนจากการเสนอขายหุ้นสามัญเพิ่มทุนต่อประชาชนในครั้งนี้ จะทำให้บริษัทฯ
มีเงินทุนหมุนเวียนที่เข้มแข็งมากขึ้น และทำให้อัตราหนี้สินต่อทุนของบริษัทฯ ดีขึ้น

5.  ความเสี่ยงจากการพึ่งพิงผู้ถือหุ้นรายใหญ่

จากการที่บริษัทฯ มีผู้ถือหุ้นใหญ่ คือ กลุ่มซินเน็ค ประเทศไต้หวัน
ซึ่งอนุญาตให้ใช้โปรแกรมการบริหารจัดการ “Global System” และสิทธิในการใช้ชื่อ “SYNNEX”
และเครื่องหมายการค้า “Lemel” จากทางกลุ่มผู้ถือหุ้นใหญ่ดังกล่าว โดยไม่มีค่าธรรมเนียม
หากทางผู้ถือหุ้นใหญ่ดังกล่าวยังคงถือหุ้นของบริษัทฯ ไม่น้อยกว่าร้อยละ 20
ของทุนจดทะเบียนที่เรียกชำระแล้วทั้งหมดของบริษัทฯ
และไม่มีการแสดงเจตจำนงเป็นลายลักษณ์อักษรให้บริษัทฯ ยุติการใช้
(สามารถดูรายละเอียดของสัญญาได้ในข้อที่ 5 เรื่องทรัพย์สินที่ใช้ในการประกอบธุรกิจ)
อย่างไรก็ตามหากกลุ่มซินเน็ค ประเทศไต้หวัน ถือหุ้นน้อยกว่าร้อยละ 20
ของทุนจดทะเบียนที่เรียกชำระแล้วทั้งหมดของบริษัทฯ
และมีการแสดงเจตจำนงเป็นลายลักษณ์อักษรให้บริษัทฯ ยุติการใช้โปรแกรมการบริหารจัดการ
ชื่อและเครื่องหมายการค้าดังกล่าว อาจส่งผลให้บริษัทฯ
มีภาระค่าใช้จ่ายเพิ่มขึ้นในระยะสั้นจากการเช่าใช้โปรแกรมการบริหารจัดการดังกล่าวต่อจากกลุ่มซินเน็ค
ประเทศไต้หวัน
หรือมีภาระค่าใช้จ่ายเพิ่มขึ้นในการเช่าหรือจัดหาโปรแกรมการบริหารจัดการอื่นมาทดแทนโปรแกรมดังกล่าว
โดยบริษัทฯ สามารถโอนฐานข้อมูลซึ่งเป็นของบริษัทฯ
ไปยังโปรแกรมบริหารจัดการอื่นซึ่งสามารถเช่าหรือจัดหาทดแทนได้ เช่น ระบบ SAP หรือ Oracle
สำหรับระบบการจัดการคลังสินค้า (Warehouse Management System)
ที่กำลังอยู่ระหว่างการพัฒนานั้น บริษัทฯ
สามารถจ้างให้บริษัทรับเขียนโปรแกรมอื่นเขียนโปรแกรมเพื่อเชื่อมโยงระบบ ASRS
และโปรแกรมการบริหารจัดการที่บริษัทฯ ได้เช่าหรือจัดหามาเพื่อทดแทน Global System
ซึ่งอาจทำให้เกิดภาระค่าใช้จ่ายเพิ่มเติมในส่วนนี้ได้

ในส่วนของการใช้ชื่อและเครื่องหมายการค้านั้น
โดยปกติแล้วลูกค้าจะให้ความสำคัญกับตราสินค้าของผู้ผลิตและการบริการหลังการขายของบริษัทฯ
ในการตัดสินใจซื้อสินค้าของบริษัทฯ เป็นสำคัญมากกว่าชื่อและเครื่องหมายการค้าของบริษัทฯ
ดังนั้นในระยะสั้นอาจส่งผลให้บริษัทฯ ต้องทำการสื่อสารกับทางลูกค้าของบริษัทฯ
มากขึ้นถึงการปรับเปลี่ยนชื่อ SYNNEX และเครื่องหมายการค้า Lemel
มาเป็นเครื่องหมายการค้าใหม่ของบริษัทฯ เอง

อย่างไรก็ดี บริษัทฯ มีความเป็นอิสระในการบริหารจัดการ และทีมผู้บริหารของบริษัทฯ
เป็นชาวไทยทั้งหมดที่มีประสบการณ์ในธุรกิจมากกว่า 10 ปี
ตลอดจนผู้จัดจำหน่ายสินค้าทั้งหมดทำสัญญาโดยตรงกับทางบริษัทฯ ดังนั้นบริษัทฯ
จะสามารถดำเนินงานได้อย่างต่อเนื่องแม้ว่าไม่ได้รับการสนับสนุนจากกลุ่มซินเน็ค ประเทศไต้หวัน

6.  ความเสี่ยงจากการมีอัตรากำไรขั้นต้นในระดับต่ำ

ธุรกิจจัดจำหน่ายคอมพิวเตอร์ อุปกรณ์ต่อพ่วงคอมพิวเตอร์ ซอฟท์แวร์ และระบบสารสนเทศ
เป็นธุรกิจที่มีกำไรขั้นต้นอยู่ในระดับต่ำ ดังนั้น ปัจจัยต่างๆ เช่น
อัตราแลกเปลี่ยนเงินตราต่างประเทศ คุณภาพของลูกหนี้ ค่าเสื่อมราคาจากการลงทุนใหม่
และการบริหารสินค้าคงคลัง เป็นต้น อาจส่งผลกระทบต่ออัตรากำไรสุทธิของบริษัทฯ
และผลประกอบการของบริษัทฯ ได้ อย่างไรก็ตามบริษัทฯ
ให้ความสำคัญและจัดให้มีการป้องกันความเสี่ยงจากอัตราแลกเปลี่ยนเงินตราต่างประเทศ
การทำประกันความเสียหายจากลูกหนี้การค้า การบริหารสินค้าคงคลังที่รัดกุม
รวมถึงการจัดทำงบประมาณอย่างเข้มงวด
ซึ่งการจัดให้มีนโยบายดังกล่าวจะสามารถช่วยลดผลกระทบต่ออัตรากำไรสุทธิจากปัจจัยดังกล่าวได้
นอกจากนั้นในปัจจุบันบริษัทฯ
ยังมุ่งเน้นที่จะได้รับการแต่งตั้งเป็นตัวแทนจำหน่ายแต่เพียงผู้เดียวในประเทศของสินค้าหลายๆ
ตราสินค้า เพื่อช่วยให้บริษัทฯ สามารถกำหนดราคาและอัตรากำไรขั้นต้นที่สูงขึ้นได้

7.  ความเสี่ยงจากการเสนอขายใบสำคัญแสดงสิทธิให้กับกรรมการและพนักงานของบริษัทฯ

จากการประชุมวิสามัญผู้ถือหุ้นของบริษัทฯ ครั้งที่ 2/2550 ณ วันที่ 29 พฤศจิกายน 2550
มีมติให้ออกใบสำคัญแสดงสิทธิที่จะซื้อหุ้นสามัญของบริษัทฯ (“ใบสำคัญแสดงสิทธิ”)
ประเภทระบุชื่อผู้ถือและไม่สามารถโอนเปลี่ยนมือได้ ให้แก่กรรมการและพนักงานของบริษัทฯ จำนวน
25,000,000 หน่วย โดยมีราคาเสนอขายต่อหน่วย 0 บาท และใบสำคัญแสดงสิทธิมีอายุ 5 ปี
นับแต่วันที่ออกและเสนอขายใบสำคัญแสดงสิทธิ โดยใบสำคัญแสดงสิทธิ 1 หน่วย
มีสิทธิซื้อหุ้นสามัญของบริษัทฯ ได้ 1 หุ้น ในราคาใช้สิทธิเท่ากับ
ราคาที่ลดจากราคาเสนอขายให้แก่ประชาชนและบุคคลทั่วไปในครั้งนี้ร้อยละ 25
ผู้ลงทุนจึงมีความเสี่ยงในการที่มีต้นทุนสูงกว่าผู้ถือใบสำคัญแสดงสิทธิดังกล่าว
และมีความเสี่ยงที่ราคาหุ้นอาจจะลดต่ำลง หากผู้ถือหุ้นกลุ่มดังกล่าวขายหุ้นหลังการใช้สิทธิ
รวมถึงการที่ผู้ลงทุนจะมีสภาพความเป็นเจ้าของบริษัทฯ น้อยลง (Dilution Effect)

อย่างไรก็ตาม ใบสำคัญแสดงสิทธิที่ขายให้แก่กรรมการและพนักงานดังกล่าว
มีการกำหนดเงื่อนไขในการใช้สิทธิ โดยนับจากวันที่ออกและเสนอขายใบสำคัญแสดงสิทธิ 1 ปี
ผู้ถือใบสำคัญแสดงสิทธิสามารถใช้สิทธิครั้งแรกได้ไม่เกินร้อยละ 10
ของใบสำคัญแสดงสิทธิทั้งหมดที่ผู้ถือใบสำคัญแสดงสิทธิแต่ละคนได้รับจัดสรรจากบริษัทฯ และในทุกๆ 6
เดือน หลังจากปีแรก ผู้ถือใบสำคัญแสดงสิทธิสามารถใช้สิทธิได้ไม่เกินร้อยละ 7.5, 7.5, 10,
10, 12.5, 12.5, 15, 15
ของใบสำคัญแสดงสิทธิทั้งหมดที่ผู้ถือใบสำคัญแสดงสิทธิแต่ละคนได้รับจัดสรรจากบริษัทฯ ตามลำดับ
ซึ่งการกำหนดระยะเวลาในการใช้สิทธิดังกล่าวจะช่วยป้องกันการมีหุ้นเพิ่มขึ้นในช่วงแรกที่หุ้นของบริษัทฯ
ได้รับอนุญาตให้ทำการซื้อขายในตลาดหลักทรัพย์
และหากผู้ถือใบสำคัญแสดงสิทธิใช้สิทธิในการแปลงสภาพทั้งหมด จะแปลงสภาพเป็นหุ้นสามัญจำนวน
25,000,000 หุ้น คิดเป็นสัดส่วนร้อยละ 3.55
ของจำนวนหุ้นทั้งหมดภายหลังการเสนอขายหุ้นสามัญให้แก่ประชาชนในครั้งนี้และการใช้สิทธิของใบสำคัญแสดงสิทธิที่ออกให้แก่กรรมการและพนักงานของบริษัทฯ
ทั้งหมด